b'\n_START_ARTICLE_\nTeptalnik\n_START_PARAGRAPH_\nTeptalnik (v slovenskem jeziku pogovorno pogosto kar ratrak) je motorno vozilo z gosenicami, namenjeno urejevanju in utrjevanju smu\xc4\x8darskih povr\xc5\xa1in ter prevozu materiala in ljudi po smu\xc4\x8di\xc5\xa1\xc4\x8dih. Prilagojen je vo\xc5\xbenji po strmih pobo\xc4\x8djih in ima relativno majhen pritisk na povr\xc5\xa1ino (med 50 in 60 g/cm\xc2\xb2 oziroma 5 do 6 kN/m\xc2\xb2), zato ga uporabljajo tudi za obdelovanje strmih kmetijskih in gozdnih povr\xc5\xa1in. Obi\xc4\x8dajno je teptalec smu\xc4\x8daskih prog spredaj opremljen s plugom za potiskanje snega, zadaj pa z rezkalom oziroma valjarjem, pogosto tudi z vle\xc4\x8dno kljuko. Pogonski motor, kabina in materiali, iz katerih je sestavljeno celotno vozilo, so posebej prilagojeni nizkim temperaturam._NEWLINE_Slovenska ob\xc4\x8dila najve\xc4\x8dkrat uporabljajo besedo ratrak, ker je med slovenskimi smu\xc4\x8darji najpogosteje uporabljan izraz. Ratrak je sicer ime podjetja, ki je izdelovalo tovrstna vozila. Eno prvih tovrstnih vozil je leta 1957 pod imenom Snow Trac izdelalo \xc5\xa1vedsko podjetje AB Wester\xc3\xa5smaskiner. Med letoma 1957 in 1981 je bilo izdelanih 2265 primerkov, ki so bili med drugim uspe\xc5\xa1no uporabljani v \xc4\x8dasu hladne vojne med Natom in Sovjetsko zvezo ter za raziskave Antarktike._NEWLINE_Od leta 2005 ima ve\xc4\x8dinski tr\xc5\xbeni dele\xc5\xbe pri prodaji tovrstnih vozil ju\xc5\xbenotirolsko podjetje K\xc3\xa4ssbohrer Gel\xc3\xa4ndefahrzeug AG.'